**Δομή παραγράφου**

Θεματική πρόταση, λεπτομέρειες ή σχόλια, κατακλείδα

**Δομή έκθεσης**

Πρόλογος: σε αυτόν κάνουμε μια εισαγωγή στο θέμα. Προετοιμάζουμε τον αναγνώστη για το τι πρόκειται να ακολουθήσει. Μπορούμε να ξεκινήσουμε με φράσεις όπως: *στις μέρες μας, τη σημερινή εποχή, είναι γενικά αποδεκτό…*

Κύριο μέρος: σε αυτό απαντάμε στα ερωτήματα του θέματος αναπτύσσοντας τα επιχειρήματά μας. Το κάθε ερώτημα το απαντάμε σε μία ή δύο παραγράφους ανάλογα με το όριο των λέξεων. Φροντίζουμε ώστε το κείμενό μας να διακρίνεται από σαφήνεια, ακριβολογία και τα νοήματά μας να έχουν συνοχή και συνεκτικότητα (νοηματική συνάφεια). Δεν ξεχνάμε να χρησιμοποιούμε διαρθρωτικές λέξεις. Επίσης, προσπαθούμε οι παράγραφοί μας να έχουν ίση περίπου έκταση.

Επίλογος: εδώ ανακεφαλαιώνουμε όσα έχουμε πει στην έκθεσή μας, βγάζουμε ένα τελικό συμπέρασμα. Μπορούμε να προτείνουμε και λύσεις εν συντομία. Στον επίλογο δίνουμε τόση έκταση όση έχει ο πρόλογος. Ξεκινάμε με φράσεις όπως: *ανακεφαλαιώνοντας καταλήγουμε στο συμπέρασμα, εν κατακλείδι…*

**Διαρθρωτικές / συνδετικές λέξεις**

**Αντίθεση – εναντίωση**(όμως, αλλά, ωστόσο, αντίθετα, εντούτοις, παρόλο που, αντίστροφα, από την άλλη πλευρά, σε αντίθετη περίπτωση, παρ’ όλα αυτά, συμβαίνει όμως το ίδιο, απεναντίας, ακόμη και αν, μολονότι)

**Αιτιολόγηση**(γιατί, εξαιτίας, επειδή, γι’ αυτό, ένας ακόμη λόγος)

**Αποτέλεσμα**(γι’ αυτόν το λόγο, ως επακόλουθο, κατά συνέπεια)

**Αναλογία**(όπως, ως, όμοια, σαν)

**Επεξήγηση**(δηλαδή, ειδικότερα, με άλλα λόγια, συγκεκριμένα, για να γίνω πιο σαφής, σαφέστερα, αυτό σημαίνει, λόγου χάρη, για παράδειγμα[,](https://www.schooltime.gr/) παραδείγματος χάρη, καλό είναι να διευκρινίσουμε, εννοώ ότι)

**Έμφαση**(ιδιαίτερα, προπάντων, ειδικά, αναντίρρητα, περισσότερο, πράγματι, κατεξοχήν, ξεχωριστά, βέβαια, μάλιστα, αναμφισβήτητα, ασφαλώς, οπωσδήποτε, είναι αξιοσημείωτο ότι, θα ήθελα να επιστήσω την προσοχή σας, το σημαντικότερο από όλα, το κυριότερο, αξίζει να σημειωθεί, εκείνο που προέχει, θα έπρεπε να τονιστεί ότι, ιδιαίτερα σημαντικό είναι)

**Γενίκευση**(γενικά, γενικότερα, τις περισσότερες φορές, ευρύτερα)

**Συμπέρασμα**(επομένως, συνεπώς, άρα, λοιπόν, κατά συνέπεια, συμπερασματικά, συνάγεται το συμπέρασμα, ανακεφαλαιώνοντας, για αυτό λοιπόν, τελικά, συνοψίζοντας, για να συνοψίσουμε, ως συμπέρασμα)

**Προσθήκη**(επιπλέον, ακόμη, επίσης, έπειτα, εκτός από αυτό, συμπληρωματικά, έπειτα, εξάλλου, και, παράλληλα, αξίζει ακόμη να σημειώσουμε, δεν πρέπει να λησμονούμε, ας σημειωθεί ακόμη ότι, αν στα παραπάνω προσθέσουμε)

**Ταξινόμηση**–**διαίρεση** (αφ’ ενός… αφ’ ετέρου, από τη μια… από την άλλη)

**Προϋπόθεση- όρο**(αν, εκτός αν, εφόσον, σε περίπτωση που, με την προϋπόθεση, με το δεδομένο, με τον όρο, φτάνει να)

**Τοπική σχέση**(εδώ, εκεί, κοντά, μέσα, έξω)

**Χρονική σχέση**(αρχικά, όταν, έπειτα, τότε, ύστερα, πριν, ενώ, καταρχάς, προηγουμένως, τώρα, συγχρόνως, ταυτόχρονα, στη συνέχεια, μετά, αργότερα, τελικά, τέλος)

**Διάζευξη**(ή − ή, είτε − είτε, ούτε − ούτε, μήτε − μήτε)

**Είδη κειμένου (επικοινωνιακό πλαίσιο)**

* Ημερολόγιο: αναφορά στον τόπο, το χρόνο, προσφώνηση (αγαπητό ημερολόγιο)
* Γράμμα: ημερομηνία, προσφώνηση(αγαπητέ…) , αποφώνηση (με αγάπη…)
* Επιστολή: ημερομηνία, προσφώνηση (αξιότιμε κύριε…), αποφώνηση (με εκτίμηση…)
* Άρθρο: τίτλος
* Δοκίμιο: τίτλος

***ΤΟ ΑΡΘΡΟ***

* Το **άρθρο** είναι ένα είδος κειμένου που συναντάμε **σε εφημερίδες και περιοδικά**. Το περιεχόμενο του άρθρου έχει **επικαιρικό χαρακτήρα**, δηλαδή **αφορμάται πάντα από ένα επίκαιρο γεγονός** το οποίο **παρουσιάζει, σχολιάζει ή ερμηνεύει**. Επίκαιρα θέματα / προβλήματα γενικού ενδιαφέροντος όπως είναι *η βία και η εγκληματικότητα, τα ναρκωτικά, ο ρατσισμός, η καταστροφή του φυσικού περιβάλλοντος* θα μπορούσαν να αποτελέσουν αντικείμενο ενός άρθρου.
* Ο συγγραφέας ενός άρθρου (**ο αρθρογράφος**), λοιπόν, μπορεί:

 α) **να παρουσιάζει** **ένα σημαντικό γεγονός της επικαιρότητας** που αποτελεί είδηση (π.χ. μία πυρκαγιά), προσπαθώντας να προσελκύσει το ενδιαφέρον του αναγνώστη,

β) **να σχολιάζει** απλώς **ένα σύγχρονο φαινόμενο** της κοινωνικής, πολιτικής, οικονομικής ή πολιτιστικής ζωής (π.χ. η καταστροφή του περιβάλλοντος) και να καταθέτει την άποψή του **με στόχο να ενημερώσει / να πληροφορήσει το κοινό του**. (συνήθως, τέτοια άρθρα έχουμε σε μία σχολική εφημερίδα)

Σε κάθε περίπτωση, πάντως, ο αρθρογράφος **οφείλει να ξεχωρίζει την «καθαρή» είδηση από τα προσωπικά του σχόλια**. Πρέπει, δηλαδή, να γίνεται σαφές στον αναγνώστη ποιο είναι το γεγονός και ποια η προσωπική γνώμη του συγγραφέα.

* Ένα άρθρο έχει **τίτλο.**  Ο τίτλος πρέπει να είναι σύντομος, περιεκτικός και ταυτόχρονα να προϊδεάζει τον αναγνώστη για το περιεχόμενο του κειμένου.
* Η **δομή** του άρθρου που σχολιάζει ένα σύγχρονο φαινόμενο, συνήθως, είναι αντίστοιχη με τη δομή της έκθεσης. Δηλαδή, χωρίζεται σε παραγράφους με την πρώτη παράγραφο να εισάγει το θέμα και να προετοιμάζει τον αναγνώστη για ό,τι ακολουθεί.
* Στο άρθρο γίνεται αναφορική λειτουργία (κυριαρχεί η κυριολεξία) της **γλώσσας.** Η γλώσσα είναι απλή, κατανοητή, σαφής. Συχνά έχει στοιχεία προφορικότητας για την προσέγγιση του αναγνώστη.
* Το **ύφος,** είναι επίσημο, σοβαρό, απρόσωπο.
* **Σκοπός** του αρθρογράφου είναι: α) η πληροφόρηση – ενημέρωση του δέκτη πάνω σε τρέχουσες εξελίξεις, β) η καθοδήγηση του αναγνώστη προς τη διαμόρφωσης γνώμης πάνω σε ένα θέμα της επικαιρότητας.
* Βασικές **αρετές** ενός άρθρου είναι: η σαφήνεια, η ακρίβεια, η σοβαρότητα, η εγκυρότητα, η αντικειμενικότητα.

Γεωργία Μαυρομανωλάκη